गोदान दिल्ली , 29 सेप्तेम्बर : फावखुंगुर सुशान्त सिं राजपुत थैनाय जाथायखौ एम्सनि टीमआ नायबिजिरनायनि रिपर्टखौ सिबिआइनो गथायबाय । रिपर्टनि बायदिब्ला आद्रा थानाय 20 जौखोन्दोखौ नायबिजिरनायनि उनाव एम्सनि टीमआ बे रोखा फिथायाव सौहैदोंदि , सुशान्तनो बिष होयाखैमोन । आद्रा थानायाव जायखि जाया रोखोमनि बिष मोन्नाय जायाखै । एम्सनि रिपर्टआव सुशान्त सिं राजपुतखौ पस्टमर्टेम खालामग्रा कपुर देहा फाहामसालिनि डाक्टारफोरनो आबुङै क्लीन सिट होनाय जायाखै । बेवहाय लिरनाय जादोंदि , कुपर देहा फाहामसालिनि रिपर्टआव बिस्नानिफ्राय नोजोर होनो गोनांथि दङ । लोगोसेनो बेयो इसाराबो होदोंदि , सुशान्तनि केसआव देहा फाहामसालिनि फार्से सांग्रांथि गैयै खालामदों । कुपर देहा फाहामसालिया सुशान्तनि पस्टमर्टेम रिपर्टआव थैनायनि समखौ होयाखैमोन । बेखौ लानानैबो एम्सनि टीमआ सोंथिखौ दैखांदों । एम्सनि रिपर्टआ फैनायनि उनाव सुशान्तनो बिष होनाय एबा हुस मोनै मुलि होनायनि दाबि दैखांनाय बाथ्राया नंखाय फोरमान जायो । रिपर्टजों बेयो रोखा जादोंदि , बिखौ बिष होनानै बुथुरनाय जायाखै । बिनि थैनायनि केसआव बे नोजोरजों जेबो नंखाय फाव गैया । समबाराव सिबिआइआ बुंदोंदि , सुशान्त सिं राजपुत केसनि नायबिजिरनायाव जायखि जाया रोखोमनि एंगलखौ नागारनाय जायाखै । बेखौ गासिबो नोजोरजों नायबिजिरनाय जादों । आथिखालाव सिबिआइआ सुशान्तनि बिब' मीतु , प्रियंका सिं आरो बिगुमै अपी सिंनावबो सोंथि सोंनो हागौ । मीतु आरो प्रियंकानाव सिगाङावबो सोंथि सोंखांनाय जाखांबाय । 
सुशान्त सिं राजपुतखौ बिष होनानै बुथाराखैः एम्स